《题董宗禹园先志亭宗禹之父早失母万方求得之》
宋代·陈与义

作客古南阳，问俗仁孝敦。
坐读杜羔传，起访城西园。
伟哉是家事，作传堪千言。
当年怀橘处，华屋澹晓暾。
大松荫后楹，小松罗前轩。
风露所沐浴，千载当连根。
我已废蓼莪，感兹泪河翻。
叶声含三叹，送我出园门。

作者简介：陈与义(1090-1138)，字去非，号简斋，汉族，其先祖居京兆，自曾祖陈希亮迁居洛阳，故为宋代河南洛阳人（现在属河南）。他生于宋哲宗元祐五年(1090年)，卒于南宋宋高宗绍兴八年(1138年)。北宋末，南宋初年的杰出诗人，同时也工于填词。其词存于今者虽仅十余首，却别具风格，尤近于苏东坡，语意超绝，笔力横空，疏朗明快，自然浑成，著有《简斋集》。